

Balatonföldvár Város Önkormányzata

8623 Balatonföldvár, Petőfi S. u. 1.

Tel.: 84/540-330 Fax: 84/540-332

e-mail: [pgmh@balatonfoldvar.hu](mailto:pgmh@balatonfoldvar.hu)

**E l ő t e r j e s z t é s**

Balatonföldvár Város Önkormányzata Képviselő-testületének

**2018. január 25-ei ülésére**

Tárgy: az önkormányzat 100 % –os tulajdonában álló Balatonföldvári Kulturális Szolgáltató és Fenntartó Közhasznú Nonprofit Kft. javadalmazási szabályzatának elfogadása

**Tisztelt Képviselő-testület!**

A köztulajdonban álló gazdasági társaságok takarékosabb működéséről szóló 2009. évi CXXII. törvény 5. § (3) bekezdésében foglaltak szerint a Javadalmazási Szabályzat megalkotása a köztulajdonban álló gazdasági társaság legfőbb szervének hatásköre és kötelezettsége.

Eszerint a 100 %-ban önkormányzati tulajdonú Balatonföldvári Kulturális Szolgáltató és Fenntartó Közhasznú Nonprofit Kft. esetében a szabályzat jóváhagyása a Képviselő testület hatásköre.

A tárgyban szereplő előterjesztés szerepelt a legutóbbi testületi ülésünkön, azonban elfogadó döntés nem született, mivel további előzetes egyeztetések lefolytatása vált szükségessé, melyek

az azóta eltelt időben megtörténtek.

A Szabályzat elfogadásra javasolt szövege az előterjesztés 1. mellékletét képezi.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

Balatonföldvár Város Önkormányzatának Képviselő-testülete megtárgyalta a „az önkormányzat 100%–os tulajdonában álló Balatonföldvári Kulturális Szolgáltató és Fenntartó Közhasznú Nonprofit Kft. javadalmazási szabályzatának elfogadása*”* című előterjesztést és a következő döntést hozza:

1. A képviselő-testület elfogadja a Balatonföldvári Kulturális Szolgáltató és Fenntartó Közhasznú Nonprofit Kft (8623. Balatonföldvár, Petőfi u 1.) vezető tisztségviselője és felügyelő bizottsága javadalmazása módjáról, mértékéről szóló szabályzatát jóváhagyja.

2. A képviselő-testület utasítja a gazdasági társaság ügyvezetőjét, hogy a cég javadalmazási szabályzatát helyezze letétbe az illetékes Cégbíróságon.

Határidő: 2018.február 28.

Felelős: a Kft ügyvezetője.

Balatonföldvár, 2017. január 19.

Holovits Huba

polgármester sk.

1. melléklet

**Javadalmazási Szabályzat**

**a** Balatonföldvári Kulturális Szolgáltató és Fenntartó Közhasznú Nonprofit Kft

(székhely: 8623 Balatonföldvár, Petőfi S u 1. cégjegyzékszám: 14-09-314024)

**vezető tisztségviselője (ügyvezetője), felügyelő bizottsági tagjai javadalmazása, valamint a jogviszony megszűnése esetére biztosított juttatások módjának, mértékének főbb elveiről, annak rendszeréről**

Balatonföldvár Város Önkormányzata (székhelye: 8623 Balatonföldvár, Petőfi u. 1. képviseli: Holovits Huba polgármester), mint a cégjegyzékbe 14-09-314024 cégjegyzékszámon bejegyzett Balatonföldvári Kulturális Szolgáltató és Fenntartó Közhasznú Nonprofit Kft alapítója (továbbiakban: Alapító) – Balatonföldvár Város Önkormányzatának Képviselő-testülete …/2018. (I.25.) Kt. határozatával az alábbi szabályzatot alkotja:

**Preambulum**

A köztulajdonban álló gazdasági társaságok takarékosabb működéséről szóló 2009. évi CXXII. törvény alapján a Balatonföldvári Kulturális Szolgáltató és Fenntartó Közhasznú Nonprofit Kft – a továbbiakban: Társaság – ügyvezetőjének, felügyelő bizottsági tagjainak, valamint a Munka Törvénykönyvéről szóló 2012. évi I. törvény (Mt.) rendelkezései szerinti vezető állású munkavállalóinak javadalmazása, továbbá a jogviszony megszűnése esetére biztosított juttatások módjának, mértékének főbb elveiről, annak rendszeréről a Társaság legfőbb szerve köteles szabályzatot alkotni.

A javadalmazási szabályzat (továbbiakban: Szabályzat) alapdokumentumai:

* az államháztartásról szóló 2011. évi CXCV. törvény (továbbiakban:Áht.)
* a munka törvénykönyvéről szóló 2012.I. törvény (továbbiakban: Mt.)
* a 2013. évi V. törvény a Polgári Törvénykönyvről (továbbiakban: Ptk.)
* a Kft. társasági szerződése és annak módosításai
* a köztulajdonban álló gazdasági társaságok takarékosabb működéséről szóló 2009.évi CXXII. törvény
* vonatkozó munka és megbízási szerződések, a Kft. legfőbb szervének határozatai
* a Kft. legfőbb szervének a felügyelő bizottsági tagok megbízására, illetve a díjazására vonatkozó határozatai

**I. A szabályzat hatálya**

1. A Szabályzat személyi hatálya kiterjed a Társaság:

a) vezető tisztségviselőre (Mt. 208. §) és vezető állású, valamint az önálló cégjegyzésre vagy a bankszámla feletti rendelkezésre jogosult munkavállalóira,

b) felügyelő bizottságának tagjaira és elnökére

2. A Szabályzat tárgyi hatálya kiterjed az 1. pontban meghatározott személyek:

2.1. munkaviszony vagy egyéb jogviszony keretében a társaság részére végzett munkák, feladatok ellenértékéül szolgáló díjak meghatározására és a javadalmazási elvek szabályozására,

2.2. munka, illetve megbízási jogviszonya megszüntetése esetén járó juttatásokra

2.3. prémium fizetési feltételekre

2.4. egyéb juttatás, költség szabályozására, meghatározására

2.5. az Mt. 228. § alapján – de figyelemmel a 207. § (3) bekezdésében foglaltak alapján – kötött ún. versenytilalmi megállapodásokra.

**II. A vezető tisztségviselő és a vezető állású munkavállalók javadalmazása**

1. A vezető tisztségviselő személyi alapbére

1.1. A Ptk. 3:109. § (4) bekezdése alapján az egyszemélyes társaságnál a legfőbb szerv

hatáskörét az alapító vagy az egyedüli tag gyakorolja. Ennek megfelelően a vezető tisztségviselő jogviszonyának létesítésekor a Társaság alapítója (egyedüli tagja) – vagyis Balatonföldvár Város Önkormányzatának Képviselő-testülete – dönt arról, hogy a vezető a feladatát munkaviszonyban vagy megbízási jogviszony keretében látja el.

1.2. Ha a vezető tisztségviselő munkaviszonyban látja el feladatát, úgy részére alapbér, továbbá egyéb bér jellegű juttatás (pl: cafeteria) fizetendő, amelyre az Mt. szabályait kell megfelelően alkalmazni.

Ha a vezető tisztségviselő megbízási jogviszonyban látja el feladatát, akkor részére megbízási díj jár. A vezető tisztségviselő alapbérét, illetőleg megbízási díját a Társaság a Társaság alapítója (egyedüli tagja) –Balatonföldvár Város Önkormányzatának Képviselő-testülete állapítja meg.

1.3. A vezető tisztségviselő alapbére, illetőleg – megbízási jogviszony esetében – havi díjazása legfeljebb a mindenkori garantált bérminimum 3,5 szoros összege lehet.

1.4 Az ügyvezető részére a munkával kapcsolatos kötelezettségeinek, feladatainak teljesítése során felmerült szükséges és indokolt költségek, továbbá a munkáltató érdekében felmerült egyéb szükséges és indokolt költségek megtérítésére a Társaság alapítója (egyedüli tagja) – vagyis Balatonföldvár Város Önkormányzatának Képviselő-testülete költségtérítést állapíthat meg.

2. A vezető tisztségviselő éves prémiuma

2.1. A vezető tisztségviselőt prémium, vagy jutalom csak az Alapító döntése (határozata) alapján illeti meg.

2.2. Amennyiben a Kft. tárgyévet megelőző mérlegét és az üzleti terv teljesítéséről szóló beszámolót az Alapító elfogadja, és ha a Kft. a költségvetési előirányzatát teljesíti, akkor az ügyvezető részére legfeljebb 6 havi személyi javadalmazásának megfelelő egyszeri díjazás állapítható meg.

2.3. Prémiumfeladatként az üzleti terv fő számainak teljesítése mellett csak olyan feltétel határozható meg, amelynek teljesítése a munkakör elvárható szakértelemmel és gondossággal való ellátásán túlmutató, konkrét, mérhető, objektíven meghatározható teljesítményt takar. Prémiumfeladatot az Alapító bármikor meghatározhat.

2.4. A kitűzés tartalmazza a prémium mértékét, a teljesítendő feladatokat a hozzájuk tartozó prémiumhányaddal, és az értékelés időpontját.

2.5. A prémium kitűzése előtt a felügyelő bizottság véleményét ki kell kérni.

2.6. A prémiumfeladatok értékelésére és az alapján az elszámolásra az üzleti évet lezáró mérleg elfogadásakor kerül sor.

2.7. A vezető tisztségviselő munka, illetve megbízási jogviszonyának év közben történő megszűnése esetén a prémium időarányos része számolható el a tárgyévet záró éves beszámoló elfogadásával egyidejűleg.

3. A vezető tisztségviselőre vonatkozó egyéb szabályok

3.1. A Társaság vezető tisztségviselője felett a munkáltatói/megbízói jogokat (munka, illetve

megbízási jogviszony létesítése, megszüntetése, módosítása, javadalmazás megállapítása – ideértve az egyéb díjazást, illetve juttatást is) a Társaság alapítója gyakorolja. A felmondási időre és a végkielégítésre az Mt. rendelkezései az irányadók.

3.2. A vezető tisztségviselő a nem vezető munkavállalók számára biztosított mértékben jogosult a munkáltató által biztosított jóléti, szociális juttatásokra.

**III. A felügyelő bizottság elnökének és tagjainak díjazása**

1.1. A felügyelő bizottság elnökének és tagjainak díjazását úgy kell megállapítani, hogy a díjazás mértéke igazodjon a felelősség mértékéhez, ne okozzon túl nagy anyagi terhet a Társaság számára, továbbá megfelelő arányban álljon a tisztséget betöltő személy által elvégzett munkával, a Társaság által foglalkoztatottak létszámával, a Társaság bevételeivel, valamint megfeleljen az adott tisztség társadalmi elismertségével. Felügyelő bizottsági tagságot a Társaságnál munkaviszonyban nem lehet ellátni.

A felügyelő bizottság elnökének és tagjainak díjazását az Alapító állapítja meg.

1.2. A felügyelő bizottság elnökének és tagjainak jogviszonya megszűnése esetére juttatás nem biztosítható.

**IV. Vegyes rendelkezések**

1.1. Amennyiben a vezető tisztségviselő más köztulajdonban álló gazdasági társaságban betöltött vezető tisztségviselői megbízatás, illetőleg amennyiben a felügyelő bizottság tagja más köztulajdonban álló gazdasági társaságnál betöltött felügyelő bizottsági tagság után javadalmazásban részesül, úgy a Társasággal fennálló ilyen jogviszonyuk után – a megbízatás, illetőleg a tisztség ellátásával összefüggő, indokolt és igazolt költségeik megtérítésén kívül – javadalmazásra nem jogosultak.

1.2. Egy természetes személy legfeljebb egy köztulajdonban álló gazdasági társaságnál betöltött vezetői tisztségviselői megbízatás, valamint legfeljebb egy köztulajdonban álló gazdasági társaságnál betöltött felügyelőbizottsági tagság után részesülhet javadalmazásban.

A Társaság vezető tisztségviselője és felügyelő bizottsági tagjai büntetőjogi felelősségük tudatában nyilatkozni kötelesek arról, hogy részesülnek-e más köztulajdonban álló gazdasági társaságban betöltött vezető tisztségviselői megbízatás, illetve felügyelő bizottsági tagság után javadalmazásban. A vezető tisztségviselő és a felügyelő bizottsági tagok e nyilatkozataikat megválasztásuk előtt, az abban foglaltak megváltozása esetében pedig a változás bekövetkezésétől számított 15 napon belül kötelesek megtenni.

1.3. A fentiekben felsorolt bárminemű javadalmazás kizárólag a Kft. költségeinek terhére történhet.

1.4. Jelen szabályzat az elfogadása napján lép hatályba és rendelkezései kötelezően alkalmazandók.

Balatonföldvár, 2018. január 25.